Hanami-Cseresznyefa virágzás, Japánkert | Edenpont
Hanami-Cseresznyefa virágzás, Japánkert
A kert tulajdonosa 1999-ben tervezte és építette meg ezt a folyamatosan változó szentendrei japánkertet. A kert a "Hanami - Cseresznyefa Virágzás Japánkert" nevet kapta. Több részletből és stílusból álló, külön kertként is értelmezhető kertek összessége, melyek az Edo kor szellemében egy stílus alatt egyesültek.
A kert külön egységei és stílusai: a szárazkert (Karesensui), a Teakert(Roji) és a Vízkert (Chisen shiki teiene).
A látogatót a japánkert szellemében egy nyugodt, időtlen, a természethez nagyon közeli tájérzés várja, betekintést adva a Japánkertek történetének 1500 éves múltjába.
Philosophical garden, Professionally designed garden, Professionally landscaped garden
Garden's designer
Dani Zoltán, japánkert tervező
Mindenem a kertem, amit 20 éve formálok és egy csepp keleti hangulatot is belecsempésztem.. Ezért szerettem volna bekukkantani mások kertjébe.
Ez volt az első kertlátogatásom.
Nagyon tetszett, nagyon sok ötletet, inspirációt kaptam. A kert hangulata nyugalmat áraszt, meditálásra ösztönöz.
Olyan érzésem volt mintha a természet alakította volna ki ez a harmóniát, minden a helyén volt, semmi erőltetett, túlzó nem volt az kertalkotásban.
A tulajdonos Dani Zoltán részletesen beszélt a japán kertépítésről, készségesen válaszolt minden kérdésünkre, tanácsokkal látott el.
Köszönjük a finom sütemény és a teát .
Örülünk, hogy ott lehettünk.
A kert ugyan kisebb volt, mint gondoltam, de éppen arra mutatott rá, hogy kis helyen is lehet csodát művelni. A japán kert harmóniája igazán alkalmas a belső béke megtalálására és a teljes kikapcsolódásra.
Bár az én kertem egészen más stílust "képvisel", gyümölcsfákkal van beültetve - sajnos elég sűrűn, de így vettük - , de talán nem haragszik meg a japán kert építője, ha a más stílusú kertbe becsempészünk egy kis japán hangulatot egy-egy kerti lámpással. És nem tudhatom...ha a fák kiöregszenek, lehet, hogy más irányba fogok a kert hangulatán változtatni, annyira megfogtak a látottak. Engler Ágnes
Jó lett volna, ha kicsit több információt kapunk a kertről magáról. Szívesen hallottam volna a japánkertek tervezésének elméleti hátteréről, a hozzá kapcsolódó szokásokról, spirituális hátteréről, gyakorlati kialakításáról, használatáról, a kertben végzett szertartásokról. Pl. szívesen részt vettem volna egy teázáson. Kicsit hiányérzetünk volt.
Nagyon sajnálom, hogy a tulajdonossal nem sikerült találkoznunk, ő biztosan sokat mesélt volna a kertről és a hozzá kapcsolódó vallási-filozófiai háttérről. A mostani vezetőnk kicsit szűkszavú volt, de ha kérdeztünk, részletes és érdekes választ kaptunk. Ez volt az első olyan magánkert ahol semmilyen vendéglátás nem volt, már nagyon hozzászoktunk a házi finomságokhoz. A kert egyébként tetszett.
Nagyon örülök, hogy részt vehettem a Hanami kert látogatáson.
Egy kis ékszerdobozt láthattunk, mely a maga '"egyszerűségével" nyűgözött le. A kert jó példája annak, hogy nem mindig a méret számít és sok ötlettel milyen csodálatos helyet lehet létrehozni magunk körül. Jó a léleknek egy kicsit elcsendesedni és ez itt maximálisan megtörtént. A házigazdák is igen figyelmesek és kedvesek voltak, örültem a lehetőségnek.S.Monika
„Ez volt az első kertlátogatásom, és csodásra sikerült. Már az időjárással is szerencsénk volt, az előző napok viharos szeles időjárása semmi jót nem ígért, de azon a szombati napon szépen sütött a nap, szélcsend volt, és nagyon békés tavaszias kirándulóidő volt, madárcsicsergéssel. Barátnőmet, és engem már a környék is elvarázsolt.
Aztán kinyitották az igen egyszerű, bambusszal takart tolóajtót. A cseresznyefák mindjárt a bejárati rész után következtek, de sajnos a zord időjárás miatt még nem nyílottak. Ez semmit nem vont le a japánkert élvezetéből. Ami engem igazán meglepett az a kert mérete, hogy egy kicsi telken is lehet igazi japánkertet csinálni. Hogy a hangulat megteremtéséhez nem kellenek extra növények, egyszerű minden hazai kertben meglévő fák,bokrok metszésével, honos itthoni növényekkel kialakítható egy japánkert. Az azért hozzátartozik a kerthez, hogy a környezete nagyon szerencsés, és a nógrádi hegyek teljesen beleolvadtak a látványba, mintha a kert részei lennének. Már csak egy hiteles hozzáértő ember kell. Nekünk ott volt Zoltán,a kert tulajdonosa igazán hozzáértő, kedves ember, aki lelkesen válaszolt a
kérdésekre, vagy csak úgy mesélt. A szombat délelőtti látogatás megalapozta a húsvét hangulatát, nagyon jól éreztük magunkat, köszönjük. Ildikó”
„Nekem nagy élmény volt a kert, mert arra tanított, hogy a helyi, őshonos növényeket is alakíthatjuk a japán kertek elvárásai szerint. Fantasztikus volt az így metszett mandulafa, diófa, cseresznyefa! Az idő is kegyes volt hozzánk!
Köszönöm a szép napot! Anna”
„Nagy élmény volt a hanami kertlátogatás! Lenyűgöző volt a kert hangulata, és a kerttulajdonos tudatos szemlélete, hozzáértő szavai! V. E”
"A kertről és a házigazdáról csak a legszebbeket tudom írni... Zoltán nagyon rokonszenves ember, a japán szellemiség, a nyugalom, az odafigyelés nemcsak a kertjéből, de belőle is árad. Azóta is a kert hatása alatt vagyok, csodálatos élmény volt." Pataki Ágnes
"Nagyon örülök, hogy fölfedeztelek Benneteket. Gyönyörű élményben volt ma részünk Szentendrén, a házigazda csodálatos ember, a kertje álomszép, a társaság kedves volt." Csongor Mária
Aki szeretné megtudni, hogy a japánkert mitől az, ami, egy hazai környezetben is, annak érdemes elmennie. Ház és kert találkozása, úgy, hogy történetük szervesen alakult, együtt. És a történet még nem ért véget. De ez a kert olyan, ami kicsit kiszakít a hétköznapokból, annak ellenére, hogy a kert határain kívül az ember látja, hogy bizony két lábbal magyar földön áll -értve ez alatt az építési és kert kultúrát -, még ha a jobb és kívánatosabb helyekről van is szó. De a kert, az kiszakít és azt mondja, ha kicsiben megy ez, akkor ilyen nagy munkával lehetnek rendkívüliek a hétköznapok is..L.Tamás
Szeretném megköszönni a lehetőséget, hogy ott lehettem.
Mindig is őszintén csodáltam az alkotás és alkotó, természet és ember végtelen harmóniáját. A Hanami kert ezen csodák közé tartozik.
Érkezésünk után fényképezni kezdtem, de a harmadik fotó után abbahagytam, mert rájöttem, hogy nem tudom képre rögzíteni, amit érzek. Le kellett ülnöm és el kellett csendesednem. Ott ültem a világ közepén...Kapuvári Kati
Meglepő, hogy egy átlagos környéken egy jellegtelen kerités mögött milyen titkok rejtőzhetnek.
Köszönet a házigazdának, hogy beengedett rejtett világába és vendégszeretően kalauzolt bennünket. Varázslatos hangulatban kiszakadtunk a mindennapokból két órára.
További élményeket kívánok Csongor Éva
A kertlátogatásról élménybeszámolót is olvashatsz blogunkban.
A kertlátogatást a kert jellege, szellemisége miatt csak felnőtteknek ajánljuk!
April, 2020 - April, 2020
No available times currently. Add to your favourites, and you won't miss the event.